tartuNLP/wikipedia-smugri-20251201 huggingface dataset:
Jorma Ranivaara

Jorma Ranivaara (20. tammikuuta 1945 Vihti – 28. kesäkuuta 2023 Kuopio) oli suomalainen kirjailija. Hän kirjoitti teoksia sekä nuorille että aikuisille.
Ranivaara sai useita kirjallisuuspalkintoja. Hänen esikoisteoksensa "Vanha Rahikainen ja valkoinen Iljušin" palkittiin vuonna 1968 Kalevi Jäntin palkinnolla. Vuonna 1980 hänelle myönnettiin kirjallisuuden valtionpalkinto. Vuonna 2014 Ranivaara sai Tirlittan-palkinnon. Hän oli kahdesti (1997 ja 2004) ehdolla Finlandia Junior -palkinnon ja kolmesti (1990, 1994 ja 1995) Topelius-palkinnon saajaksi. Ranivaaraa on luonnehdittu humoristiksi ja verrattu Veikko Huoviseen.
Ranivaara asui Kuopiossa. Hän menehtyi kahden syövän uuvuttamana. Hänet on haudattu Kuopion Isolle hautausmaalle.
Mutaa kuonoon, sanoo virtahepo

Mutaa kuonoon, sanoo virtahepo ("Io sto con gli ippopotami") on vuonna 1979 julkaistu seikkailuelokuva. Elokuvan on ohjannut Italo Zingarelli ja pääosissa ovat Terence Hill ja Bud Spencer.
Elokuva kertoo kahdesta kaveruksesta, Slimistä ja Tomista. Slim vastustaa jyrkästi eläimien metsästystä, kun taas Tom järjestää kiertoajeluita metsästäjille savannilla. Pian kuvioihin ilmestyy Jack Ormond -niminen metsästäjä, joka metsästää eläimiä ja on erittäin kiinnostunut alkuasukkaiden kylistä. Slim ja Tom eivät voi sietää Ormondin toimia, sillä hän metsästää eläimiä eläintarhaan ja niinpä kaksikko aikoo pysäyttää Ormondin toimet.
Arvioita.
"Video-oppaassa" vuodelta 1994 elokuva saa yhden tähden viidestä, mikä vastaa sanallista arviota ”huono”.
Työtehoseura

Työtehoseura (TTS) on suomalainen organisaatio, joka keskittyy parantamaan työn ja tuotannon tehokkuutta, taloudellisuutta ja työturvallisuutta. Se tarjoaa koulutus- ja kehittämispalveluja eri asiakkailleen ympäri Suomea, ja toimii itsenäisenä yhdistyksenä, joka on yleishyödyllinen. Seura perustettiin vuonna 1924 nimellä "Maatalouden Työtehoseura". Työtehoseura on yksi Suomen vanhimmista itsenäisistä ja valtakunnallisesti toimivista koulutus- ja tutkimusorganisaatioista.
Organisaatiomuodoltaan Työtehoseura on rekisteröity yhdistys, jolla on noin 1 500 jäsentä. Yhdistys omistaa täysin TTS Kehitys Oy:n ja esimerkiksi kiinteistöosakeyhtiöitä. Lisäksi Työtehoseura omistaa 40 prosenttia Suomen ympäristöopisto SYKLI:stä. Konsernin palveluksessa on noin 180 työntekijää, ja sen vuosittainen liikevaihto on noin 25 miljoonaa euroa. Yhdistyksen liiketoiminta on jaettu neljään liiketoimintayksikköön:
Työtehoseura on eräs Suomen toisen asteen ammatillista tutkinto-opetusta tarjoavista oppilaitoksista. Vuonna 2015 sillä oli järjestämislupa 370 ammatillisen peruskoulutuksen vuotuiselle kokonaisopiskelijamäärälle (2. aste). Lyhytkestoiset koulutukset mukaanluettuna Työtehoseura kouluttaa noin 10 000 opiskelijaa vuosittain. Työtehoseura on vuosittain mukana noin 80 tutkimushankkeessa mm. tuottavuuden, bio- ja kiertotalouden ja asumisen alueella. Työntutkimukset ja laitetestaukset ovat tärkeä osa tutkimustoimintaa.
Toimipisteet.
Työtehoseuralla on 4 toimipistettä. Päätoimipiste sijaitsee Nurmijärven Rajamäellä (Kiljavantie 6, 05201 Rajamäki). Muita keskeisiä toimipaikkoja ovat
Valjakkovaunu

Valjakkovaunu eli hevosvaunu on hevosten tai ponien muodostaman valjakon vetämä kaksi- tai nelipyöräinen kuljetusväline, jossa kuljetaan ensisijaisesti ihmisiä. 
Nykypäivänä valjakkovaunut ovat kuitenkin käytössä yleensä joko valjakkoajokilpailuissa tai -näytöksissä. Valjakkoajossa käytetyt vaunut on valmistettu yleensä jostakin metalliseoksesta ja puusta. Pyörät ovat joko ilmakumirenkaiset tai kovakumipinnoitetut.
Toptronics

Toptronics Oy on tietokone- ja konsolipelien jakelija. Toptronics Oy:n perusti vuonna 1983 lukiolainen Petri Lehmuskoski. Vuonna 2005 Toptronics Oy:stä tuli osa Pohjoismaiden suurinta tietokone- ja pelikonsolipelien jakelijaa, Pan Vision Distribution Groupia (joka on osa PAN Vision/KF konsernia).
Toptronics on yksi alansa vanhimpia toimijoita maailmanlaajuisesti. 
Historia.
Toptronics aloitti pelien maahantuonnin vuodenvaihteessa 1982–1983 postimyyntiyrityksenä. Petri Lehmuskoski oli saanut idean yrityksen perustamiseen vaihtovuotenaan Yhdysvalloissa. Koska pankista ei saanut lainaa, Lehmuskoski pyysi isänsä yrityksen johtoon. Petri Lehmuskoski tilasi pelit suoraan englantilaisilta peliyrityksiltä. Aluksi yritys toi maahan lähinnä Spectrumin ohjelmia, myöhemmin myös laitteita. Syksyllä 1984 yritys alkoi välittää tuotteita jälleenmyyjille, ja ensimmäinen työntekijä palkattiin vuonna 1985. Pelien maahantuojia ei ollut paljon, sillä ala ei ollut kovin kannattava. Kotimikrolehdet olivat tärkeä ilmoituskanava, ja Toptronicsin valta pelien julkisuuskuvan määrittäjänä kasvoi 1980-luvun lopulle tultaessa. 1980-luvun lopussa Toptronics myös kampanjoi voimakkaasti piratismia vastaan, mikä herätti osassa pelaajia kielteisiä reaktioita.
Vuonna 1984 Lehmuskosket avasivat maahantuonnin lisäksi myös vähittäismyynnin Turun Yliopistonkadulla, silloisessa Kauppiastavaratalo Henrikissä. Huomattuaan kysynnän Lehmuskosket avasivat yrityksille suunnatun PC-kaupan, jota varten perustettiin vuonna 1989 Turun Tietokeskus Oy. 
Toptronicsilla oli myös merkittävä rooli Suomen pelijournalismin kehittymisessä, sillä lehdet eivät olisi saaneet arvosteluja tehtyä ilman yrityksen lähettämiä arvostelukappaleita. Vaikka Commodore 64 oli Suomen suosituin kone, pelien myyntiluvut eivät olleet suuria. Pelit levitettiin C-kaseteilla, joita oli helppoa kopioida. Yritys oli jopa julkaisemassa Atarin "Lunar Landerista" omaa versiotaan Spectrumille, mutta kehitys pitkittyi ja peli jäi julkaisematta.
Vuonna 1993 Toptronicsin myötävaikutuksella Microflash-ohjelmoijaryhmä pääsi esittelemään pelidemoansa Lontoon ETCS-messuille. Vuonna 1994 yritys perusti jälleenmyyjille ja kuluttajille suunnatun BBS-purkin.
Vuonna 2000 Toptronics laajensi toimintaansa Ruotsiin, ja vuonna 2005 yritys myytiin kilpailijalleen Pan Visionille. Yrityksestä oli ehtinyt kasvaa Pohjoismaiden suurin maahantuoja, joka myös toi pelejä muihin pohjoismaihin. Lehmuskoski jätti yrityksen vuonna 2010.
Hard Drive (albumi)

Hard Drive Laibachin sivuprojektin 300 000 V.K.:n kolmas albumi. Levyn kannessa toiseksi tekijäksi on merkitty Bill Gates, jonka puhetta voi kuulla levyn yhdeksännessä kappaleessa. Levyn musiikki on H-D teknoa; H-D tulee sanoista Hard Drive ja Historical-Dialectical (kiintolevy ja historiallisen dialektinen). Levyllä on yksitoista kappaletta, vaikka levyn kannessa mainitaan vain kymmenen. Nimellä Fresh Window on ilmestynyt musiikkivideo, jonka musiikki on levyn yhdenneltätoista raidalta. 
Kappaleet.
Kappaleet kirjoittanut ja ohjelmoinut 300 000 V.K.
Shanghai World Financial Center

Shanghai World Financial Center () on 101-kerroksinen ja 492 metriä korkea pilvenpiirtäjä Kiinassa Shanghain Pudongissa Lujiazuin liikekeskuksessa.
Pilvenpiirtäjän rakentaminen aloitettiin vuonna 1997, ja rakennus valmistui vuonna 2008. Rakennuksen suunnitteli Kohn Pedersen Fox Associates. Rakennusmateriaalina käytettiin erikoislujaa betonia, ja rakennuksen ankkuroi maahan 2271 teräspalkkia. Rakennuksen huipulla on tunneleita, jotka vähentävät kovan tuulen vaikutusta rakennuksen vakauteen. Saksalainen ThyssenKrupp toimitti rakennukseen 44 hissiä.
Rakennuksessa on toimistoja, hotelleja, kauppoja, ravintoloita, kokoustiloja ja mediatiloja. Vuonna 2018 rakennus oli maailman kymmenenneksi korkein ja Kiinan viidenneksi korkein. Valmistuessaan se oli myös Shanghain korkein rakennus, mutta vuodesta 2015 alkaen vasta toiseksi korkein Shanghai Towerin jälkeen.
Rakennuksen yläosassa on suuri puolisuunnikkaan muotoinen aukko. Sen oli tarkoitus olla ympyränmuotoinen kiinalaisen arkkitehtuurin perinteisen aiheen kuuportin mukaan. Koska rakennuttaja Mori Building Company on japanilainen, pyöreästä reiästä kuitenkin luovuttiin, koska se saattoi tuoda kiinalaisille mieleen Japanin lipun.
Konrad Hollo

Konrad Nikolai Hollo (12. marraskuuta 1892, Yläne – 5. elokuuta 1974, Hyrynsalmi) oli suomalainen Kainuussa elänyt valokuvaaja ja helmenpyytäjä joka tunnetaan Suomen arvokkaimman jokihelmisimpukan eli raakun helmen löytäjänä. 
Satakunnassa syntynyt Hollo saapui Kainuuseen 1920-luvun alussa ja asettui asumaan vuokralaisena Paltamon Mieslahden kylään Mikkolan taloon. Hän työskenteli valokuvaajana, helmenpyytäjänä ja harrasti myös metsästystä ja kalastusta. Hollo toimi myös välittäjänä ostaen helmiä kainuulaisilta pyytäjiltä ja myyden ne helsinkiläisiin jalokivi- ja kultasepänliikkeisiin tai suoraan yksityishenkilöille. Hollo itse harjoitti helmenpyyntiä Hyrynsalmen Emäjoella ja Seitenoikeankoskella sekä Taivalkosken Korvuanjoella. Hollon kainuulaisia tuttavia olivat muun muassa kirjailija Ilmari Kianto, professori Jaakko Keränen ja taiteilija-metsänhoitaja Einar Reuter.
Kevätkesällä 1925 Hollo löysi Taivalkosken Korvuanjoesta Suomen tiettävästi arvokkaimman tunnetun jokihelmisimpukan helmen jonka läpimitta oli 10,5 millimetriä ja paino 36,6 graania. Hollo myi helmen 18 000 markalla eräälle helsinkiläisrouvalle ja osti rahoilla Alatalo-nimisen talon Mieslahdesta. Hän myi kuitenkin talon ja jatkoi vuokralla asumista Mieslahden taloissa aina siihen saakka kunnes hän muutti Hyrynsalmelle 1959 mentyään samana vuonna naimisiin hyrynsalmelaisen "Maria Elviira Kemppaisen o.s. Pellikaisen" kanssa.
Hollon valokuvakokoelma lahjoitettiin Kainuun museolle ja hänen kuviaan on myös yksityisten kainuulaisten hallussa. Hollon löytämän helmen arvo olisi nykyään noin 100 000 euroa ja helmen uskotaan nykyisin olevan Englannin tai Ruotsin kruununjalokivien joukossa.
Scott City (Kansas)

Scott City on kaupunki Kansasin osavaltion länsiosassa Yhdysvalloissa. Kaupungin väkiluku oli vuoden 2000 väestönlaskennan mukaan 3 855. Kansasin osavaltion lain mukaan kaupunki on niin kutsuttu "toisen luokan kaupunki", ja se toimii Scottin piirikunnan hallinnollisena keskuksena. Kaupunki sijaitsee U.S Route 83:n ja K-96 -valtatien risteyskohdassa.
United States Census Bureaun mukaan kaupungin pinta-ala on 5,6 neliökilometriä. Pinta-ala on kokonaan maa-aluetta.
Liikenne.
Tieliikenne.
Kaupungissa risteävät pohjois–eteläsuuntainen U.S. Route 83 sekä itä–länsisuuntainen K-96 -valtatie.
Raideliikenne.
Rautateiden henkilöliikennettä ei ole. Aiemmin Scott Cityssä ristesivät Missouri Pacific Railroadin omistama rautatieosuus Kansasin Heringtonista Coloradon Puebloon sekä Atchison, Topeka and Santa Fe Railwayn omistama ratalinja Great Bendistä Garden Cityyn. Nykyisin molemmat ratalinjat omistaa paikallista tavaraliikennettä hoitava Kansas and Oklahoma Railroad, ja rataosat on osittain lakkautettu.
Ilmailu.
Kaupungin kaakkoispuolella sijaitsee kunnallinen Scott City Municipal Airport. Lähin kaupallisen liikenteen käyttämä kenttä on Garden City Regional Airport Garden Cityssä.
Scott City tilastoissa.
Vuoden 200 väestönlaskennan mukaan kaupungissa oli 1 595 taloutta ja siellä asui 1 060 perhettä, väentiheyden ollessa 689,1 asukasta neliökilometrillä. Kaupungissa oli 1 761 asuinhuoneistoa eli 314,8 huoneistoa neliökilometrillä. Valtaosa (95,18 %) asukkaista oli valkoihoisia.
31,2 prosenttia talouksista oli sellaisia, joissa asui alle 18-vuotiaita. 56,6 % talouksista oli avioparien talouksia, yksinhuoltajaäitien talouksia oli 7,4 % kaikista talouksista. 33,5 % talouksista muodostivat ihmiset, jotka eivät olleet keskenään sukua. Yksineläjiä oli kaikkiaan 30,5 % kaikista talouksista, ja yli 65-vuotiaita asui 15,4 % kaikista talouksista. Keskimääräinen yhdessä taloudessa asuvien henkilöiden määrä oli 2,36 ja keskimääräinen perheen koko oli 2,96 henkeä.
Alle 18-vuotiaita oli 26,0 % väestöstä, 18–24-vuotiaita 6,5 %, 25–44-vuotiaita 25,1 %, 44–64-vuotiaita 23,8 % ja yli 65-vuotiaita 18,5 %. Asukkaiden iän mediaani oli 40 vuotta. Jokaista sataa naista kohti kaupungissa asui 93,6 miestä. Jokaista yli 18-vuotiasta naista kohti kaupungissa asui 91,5 miestä.
Talouksien vuotuisten tulojen mediaani oli 36 047 dollaria, perheiden tulojen mediaanin ollessa 48 750 dollaria. Miesten tulojen mediaani oli 32 287 dollaria ja naisten 19 900 dollaria. Keskimääräiset vuositulot asukasta kohti olivat 19 227 dollaria. Noin 2,8 % perheistä ja 6,8 % koko väestöstä elää köyhyysrajan alapuolella.
Kultainen ansiomerkki

Kultainen ansiomerkki on järjestöjen myöntämä tunnustuksen osoitus jäsenilleen tai järjestöä muuten tukeneille henkilöille, jotka eivät ole jäseniä järjestön hyväksi tehdystä työstä. Kultaista ansiomerkkiä vähäisempi tunnustus voi olla esimerkiksi hopeinen ansiomerkki tai pronssinen ansiomerkki.
Suomessa myöntävät kultaisia ansiomerkkejä muun muassa:
Top Secret – huippusalaista

Top Secret – huippusalaista on vuonna 1984 ensi-iltansa saanut komediaelokuva. Elokuvan ohjasivat Jim Abrahams, David ja Jerry Zucker ja pääosassa on Val Kilmer. Elokuva on parodia muun muassa Elvis-elokuvista sekä toiseen maailmansotaan sijoittuvista elokuvista. Tämä oli Val Kilmerin ensimmäinen elokuvarooli.
Juoni.
Elokuva kertoo amerikkalaisesta rocktähti Nick Riversistä (Kilmer), joka on vallannut musiikkilistat suurilla hiteillään. Nick saa esiintymiskutsun Itä-Saksaan, jonne hän lähteekin, mutta joutuu heti alussa poliisien tarkkailun kohteeksi. (Ihme kyllä, Itä-Saksa näyttää edelleen olevan Natsien hallussa ja toisaalta maassa toimii myös ranskalainen vastarintaliike.) Saksassa Nick tapaa kauniin Hillary Flammondin (Lucy Gutteridge), jonka isä on kadonnut salaperäisesti. Väärinkäsityksen seurauksena Nick pidätetään murhasta ja hän joutuu vankilaan. Vankilassa hän tapaa Hillaryn isän ja hänelle selviää että myös Hillaryn isä on viaton. Hillaryn avulla Nick onnistuu pakenemaan, ja he yrittävät yhdessä vapauttaa Hillaryn isän. He saavat apua ranskalaisten vastarintaliikkeeltä.
Vastaanotto.
"Video-oppaassa" vuodelta 1994 Asko Alanen kirjoitti "Top Secretin" ”gagtulituksen tuiskivan tuhlailevasti” ja antoi elokuvalle täydet viisi tähteä. "Helsingin Sanomien" tv-sivulla 1987 Mikael Fränti taas ilmaisi inhonsa ZAZ-kolmikon huumoria kohtaan ja kirjoitti, ettei pitänyt edes "Hei, me lennetään!" -menestysfarssista. Hänestä "Top Secret – huippusalaista" on väkinäinen satiiri iänikuisista rautaesirippu-ennakkoluuloista, ja erityisen ällöttävänä hän piti Elvis-tyyppisen rocktähden nostamista maailmanrauhan airueksi.
YYA-aikojen Suomessa elokuva viipyi pitkään valtion elokuvatarkastamossa, mutta säästyi leikkauksilta. Ohjaaja Jim Abrahams kertoi markkinointivierailullaan syyskuussa 1984 "Helsingin Sanomien" Helena Yläselle, miten elokuvan aihepiiri ei herättänyt mitään ihmetystä Yhdysvalloissa tai läntisen Euroopan maissa, mutta itäisemmissä Euroopan maissa kyllä. Ylänen kiinnitti huomiota tekijöiden tietämättömyyteen kansainvälisestä politiikasta ja mainitsi elokuvan sisältävän monia tahattomia vitsejä naurettavien virheidensä takia.
Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Top Secretin" kaikkien aikojen sadan parhaan komedian listalle.
Barren Cross

Barren Cross on yhdysvaltalainen kristillinen heavy metal -yhtye, jonka lukioystävät Ray Parris (kitara) ja Steve Whitaker (rummut) perustivat vuonna 1984 Los Angelesissa, Kaliforniassa. Yhtye julkaisi kuusi albumia vuosina 1986–1994 ja on sen jälkeen viettänyt hiljaiseloa. Muutaman kerran Barren Cross on palannut yhteen soittaakseen joitain konsertteja, ja 28. toukokuuta 2008 Barren Cross julkisti paluunsa virallisesti. Yhtye aikoo äänittää uuden albumin myöhemmin.
Historia.
Vuoteen 1984 mennessä basisti Jim LaVerde ja laulaja Mike Lee liittyivät Barren Crossiin. Jatkuva esiintyminen klubikonserteissa auttoi yhtyettä hiomaan taitojaan. Vuonna 1989 Barren Cross esiintyi "The Morton Downey Show" -ohjelmassa muusikoiden kanssa, jotka vaikuttivat yhtyeissä Kiss ja Anthrax.
Vuonna 1990 Mike Lee jätti yhtyeen ja liittyi täysin sekulaariseen yhtyeeseen nimeltä Bare Bones. Lee kuitenkin oli mukana Barren Crossin myöhemmillä julkaisuilla.
Musiikkinsa puolesta Barren Crossia verrattiin usein Iron Maideniin lähinnä sen vuoksi, että Mike Leen ja Iron Maidenin laulajan Bruce Dickinsonin äänet muistuttivat toisiaan. Sanoitustensa kannalta yhtye on merkittävä siitä, että heillä on tinkimätön kanta lukuisiin sosiaalisiin kysymyksiin. Heidän kappaleensa käsittelivät henkilökohtaisia ja yhteiskunnallisia epäkohtia kuten aborttia, terrorismia ja ennakkoluuloja kristityn näkökulmasta.
Gideon Ezra

Gideon Ezra (, s. 30. kesäkuuta 1937 – 17. toukokuuta 2012) oli israelilainen Kadima-puoluetta edustanut poliitikko. Hän toimi urallaan useissa ministerintehtävissä.
Ezra palveli Nahal-prikaatissa asevelvollisuutensa ja työskenteli Shin Betissä vuosina 1962–1995. Hänet valittiin Knessetiin ensimmäisen kerran vuonna 1996 Likud-puolueen edustajana. 2001 hänet nimitettiin sisäisen turvallisuuden ministeriksi Ariel Sharonin hallitukseen ja turismiministeriksi 2004.
Ezra liittyi 2005 Sharonin Kadima-puolueeseen 2005, ja hänet valittiin seuraavana vuonna Kadiman listoilta Knessetiin. Toukokuussa hänet valittiin Ehud Olmertin hallituksen ympäristöministeriksi.
Ezra oli ollut koko ikänsä kova tupakoitsija, mutta elämänsä viimeisenä vuotena hän panosti tupakanvastaiseen toimintaan. Häneltä oli diagnosoitu keuhkosyöpä 2010, ja hän kuoli toukokuussa 2012. Akram Hasson nousi Knessetiin hänen tilalleen.
Ze’ev Boim

Ze’ev Boim (, 30. huhtikuuta 1943 Jerusalem – 18. maaliskuuta 2011 Milwaukee, Yhdysvallat) oli israelilainen Likud- ja Kadima-puolueita edustanut poliitikko. Viimeksi hän oli asuntoministerinä Ehud Olmertin hallituksessa. Hänellä on kolme lasta.
Boim oli knessetin jäsen vuodesta 1996, jolloin hänet valittiin Likudin edustajana. Hänen ensimmäinen ministerivirkansa oli Ariel Sharonin hallituksessa maatalousministerinä.
Boim kuoli 18. maaliskuuta 2011 syöpään yhdysvaltalaisessa sairaalassa.
In Absentia (albumi)

In Absentia on brittiläisen Porcupine Tree -yhtyeen seitsemäs studioalbumi. Se julkaistiin 24. syyskuuta 2002. Albumi oli yhtyeen ensimmäinen Lava Records -levy-yhtiön alaisuudessa tehty, ja se toi yhtyeelle huomattavasti lisää suosiota. Albumilla Porcupine Treen musiikki on hieman raskaampaa kuin aiemmilla yhtyeen levyillä, ja vaikutukset metallimusiikista ovat havaittavissa. Osaltaan tähän saattoi vaikuttaa Steven Wilsonin työskentely ruotsalaisen Opeth-yhtyeen kanssa.
Kappaleluettelo.
Sanoittanut ja säveltänyt Steven Wilson ellei toisin mainittu.
Vuoden 2003 Euroopan julkaisun bonuskappaleet
Kulttuurikeskus Sofia

Kulttuurikeskus ja kokoushotelli Sofia on Helsingin Kallahdessa toimiva kulttuurin ja tapahtumien kohtaamispaikka. Sofia avattiin vuoden 2007 alussa ja sitä hallinnoi Suomen ortodoksisen kulttuurikeskuksen säätiö, jonka puheenjohtaja on Helsingin emeritus metropoliitta Ambrosius. Kulttuurikeskuksessa järjestetään taidetapahtumia, kulttuuriseminaareja, kursseja ja hyvinvoinnin tapahtumia. Pyhän Viisauden kappeli on avoinna vierailijoille. Sofia tarjoaa myös kokous- ja ravintolapalveluita erilaisiin tilaisuuksiin, pienistä juhlista 200-hengen seminaareihin. Hotelli Sofia tarjoaa majoituspalveluita noin 60 hengelle.
Sofia on entinen Osuuspankkiopisto, jonka säätiö osti.Gebhard-opiston suunnittelu- ja rakennustyöt aloitettiin vuonna 1957. Rakennuspiirustukset on tehnyt Aarre Piirainen. Ensimmäinen rakennus valmistui 1958. Myöhemmin lisärakennuksia valmistui vuosina 1963 ja 1980. Opiston nimi muutettiin vuonna 1970 Osuuspankkiopistoksi. Suomen ortodoksisen kulttuurikeskuksen säätiö osti kiinteistön vuonna 2006.
Södertälje SK

Södertälje SK tai SSK on ruotsalainen jääkiekkoseura, joka pelaa maan toiseksi korkeimmalla sarjatasolla HockeyAllsvenskanissa. SSK kuuluu Ruotsin vanhimpiin jääkiekkoseuroihin, joka on ollut runsaat 70 kautta korkeimmalla sarjatasolla ja 20 kautta Elitserienissä. 
Seura perustettiin jo vuonna 1902, silloin lajeihin kuului voimistelu, yleisurheilu, jalkapallo ja luistelu. Jääpallo tuli ohjelmaan 1907. Jääkiekko-osasto perustettiin vasta vuonna 1925. Joukkue on voittanut Ruotsin mestaruuden seitsemän kertaa vuosina 1925, 1931, 1941, 1944, 1953, 1956 ja 1985 ja ollut sen lisäksi loppuottelussa jopa 15 kertaa. Södertälje SK on Elitserienin maratontaulukossa sijalla 11. 
Suomalaisista seurassa ovat pelanneet muun muassa Mikko Mäkelä, Juha Lind, Peter Ahola ja Olli Jokinen. 
Kaudella 2010–2011 Södertäljen joukkueessa pelasi peräti seitsemän suomalaista: Maalivahti Riku Helenius, puolustajat Timo Seppänen, Markus Seikola, Arto Laatikainen, Mikko Kalteva, sekä hyökkääjät Petri Pakaslahti ja Pekka Saarenheimo. 
Kauden 2010–2011 päättyessä Södertälje SK putosi Elitserienistä karsintasarjan kautta pykälää alemmaksi HockeyAllsvenskan sarjaan.
Joukkue kaudella 2025–2026.
Valmennus &amp; Joukkueenjohto.
"Lähde: EliteProspects"
Toxicity (kappale)

"Toxicity" on metalliyhtye System of a Downin single, joka julkaistiin vuonna 2002. Kappale julkaistiin alun perin albumilla "Toxicity", joka julkaistiin vuonna 2001. 
Kappale ylitti vuonna 2024 miljardin kuuntelun rajan Spotifyssa.
Anna-Maija Ylimaula

Anna-Maija Ylimaula (s. 25. kesäkuuta 1950 Helsinki) on suomalainen professori, arkkitehti ja kirjailija. Ylimaula on keskittynyt lyhyen proosan kehittämiseen lyriikan ja epiikan välimaastoon. Ylimaula vietti lapsuutensa Pohjois-Suomessa perheen muutettua ensin Kuusamoon ja sitten Paavolaan. Ylimaula on koulutukseltaan arkkitehti, ja hän väitteli tekniikan tohtoriksi Kuninkaallisessa teknillisessä korkeakoulussa Tukholmassa vuonna 1992. Rakennustaiteen historian dosentuuri hänellä on Oulun yliopistossa. Ylimaula on toiminut vuosina 1998–2003 professorina Tila- ja kalustesuunnittelun osastolla Taideteollisessa korkeakoulussa, missä hän johti Future Home Institutea. Vuonna 2004 hän hoiti Muotoilututkimuksen professuuria Lapin yliopistossa. Vuoden 2005 alusta alkaen Ylimaula on toiminut professorina ja Koulutus- ja tutkimuspalvelujen johtajana Oulun yliopistossa. Syyskuusta 2010 alkaen hän on hoitanut Arkkitehtuurin historian ja korjaussuunnittelun professuuria Oulun yliopistossa. Ylimaula on johtanut kahta monitieteistä Suomen Akatemian ja Tekesin rahoittamaa tutkijakoulua (Miljöörakentaminen ja Future Home). Hän on toiminut opponenttina useissa pohjoismaisissa arkkitehtuurin teoriaa ja historiaa käsittelevissä väitöstilaisuuksissa. Hänen oma tutkimusaiheensa on Vitruviuksen traktaatti "Architectura libri decem," 20-luvulta eaa, jonka ensimmäistä suomennosta parhaillaan laaditaan.
Ylimaulan kirjailijanura alkoi WSOY:n novellikilpailusta. "Saarnamiestenkastike"-novelli julkaistiin antologiassa "Vuosirengas 74". Esikoisromaani "Papintyttö" ilmestyi vuonna 1976.
Kylänpuoli

Kylänpuoli on Oulun kaupunginosa kaupungin lounaisosassa entisen Oulunsalon kunnan alueella. Kaupunginosa käsittää Oulun lentoaseman alueen, Papinjärven alueen sekä lentoaseman ja Liminganlahden väliin jäävät alueet. Kaupunginosa on saanut nimensä lentoaseman kaakkoispuolella, noin kolmen kilometrin päässä Oulunsalon keskuksesta sijaitsevasta samannimisestä kylästä.
Kaupunginosa rajoittuu pohjoisessa Salonpään ja Oulunsalon kaupunginosiin, idässä Kempeleen kuntaan, etelässä Limingan kuntaan ja lännessä Lumijoen kuntaan, jonka kanssa sillä ei tosin ole maarajaa.
Osa-alueita.
Kylänpuoli.
Kylänpuoli sijaitsee kaupunginosan päätien Kylänpuolentien varrella, noin kolmen kilometrin päästä Oulunsalon kaupunginosan keskuksesta Oulunsalosta. Alueen rakennukset koostuvat pääasiassa omakotitaloista. Kylästä lähtee päällystämätön tieyhteys Lettoon, joka kulkee Limingan kunnan puolelle Tupoksen kylään sekä Järvenpään ja Selkämaan haja-asutusalueille. 
Letto.
Letto sijaitsee kaupunginosan eteläosassa noin viisi kilometriä Oulunsalon kirkonkylältä. Alue on laajojen ruoikoiden reunustama matalikko ja suistoalue. Alue on tärkeä muuttolintujen kerääntymis- ja pesimäalue. Varsinkin rantapellot ovat erityisesti kevään aikaan tärkeitä ruokailualueita monille muuttolinnuille.
Mökkiperä.
Mökkiperä sijaitsee Oulun lentoaseman alueen läheisyydessä. Alue rajoittuu Lentoaseman lisäksi Myllymetsään, Kylänpuoleen ja Oulunsalon kaupunginosaan. Mökkiperällä toimii asukasyhdistys.
Muumiointi muinaisessa Egyptissä

Muumiointi muinaisessa Egyptissä käsittelee vuosina 3150 eaa. – 639 jaa. kukoistaneessa Egyptissä harjoitettuja tapoja muumioida vainajat. 
Muinaisessa Egyptissä muumioinnilla oli tärkeä osa kulttuurissa ja mytologiassa. Muumio pyrittiin säilyttämään mahdollisimman hyväkuntoisena, sillä sen uskottiin olevan kuolemanjälkeisen elämän edellytys.
Muinaisegyptiläiseen kulttuuriin kuului paitsi ihmisten myös eläinten muumiointi. Esimerkiksi pyhinä eläiminä pidettyjä kissoja ja krokotiileja muumioitiin, samoin hallitsijalle kuuluneita lemmikkejä, kuten koiria, saatettiin muumioida.
Historia.
Muumiointia harjoitettiin muinaisessa Egyptissä jo vanhan valtakunnan aikana. Tällöin muumiot olivat vainajia, jotka oli ensin taivutettu sikiöasentoon, sitten kiedottu useisiin kerroksiin kääriliinoja ja lopuksi asetettu tarkoitusta varten valmistettuihin arkkuihin. Tältä ajalta tunnetaan esimerkiksi vuoden 3000 eaa. tienoilla hallineen faarao Djerin muumio, joka oli muumioitu osittain varhaisella Egyptissä käytetyllä muumiointitekniikalla. 
Varhaisimpien muumioiden käärinliinat kyllästettiin pihkalla ja vainajan kasvoille saatettiin asettaa ohut kipsikerros. Lisäksi joidenkin muumioiden kasvoille levitettiin vihreää maalia uudelleensyntymisen vertauskuvana. Käytetyn tekniikan seurauksena varhaisista muumioista jäi usein jäljelle ainoastaan luuranko, sillä varhaiset muumiointitekniikat eivät pysäyttäneet mätänemistä. 
Ruumiiden hajoaminen huomioitiin ylhäisön keskuudessa, jossa uskottiin kuolemanjälkeisen elämän edellytyksenä olevan ruumiin täydellinen säilyminen. Tämän vuoksi ruumiita käsittelevät henkilöt kehittelivät uusia menetelmiä, joiden ansiosta ruumis voitaisiin säilöä paremmin. Mätänemisen hidastamiseksi otettiin käyttöön tapa poistaa vainajalta pehmeät sisäelimet, mikä hidasti hajoamisprosessia ja kuivatti ruumiin ontelot. Uusi muumiointitapa saikin pian suosiota Egyptin ylhäisön keskuudessa.
Vainajan ja kangassuikaleiden väliin pantiin usein symbolisia esineitä. Tärkein niistä oli sittiäisen muotoinen symboli, joka laitettiin vainajan sydämen päälle.
Yaakov Edri

Yaakov Edri (, s. 25. marraskuuta 1950) on israelilainen Kadima-puoluetta edustava poliitikko. Hän oli maahanmuuttoministeri Ehud Olmertin hallituksessa.
Hänet valittiin ensimmäisen kerran Knessetiin Likudin edustajana 2003. Kadimaan hän liittyi 2005.
The Vandals

 
The Vandals on yhdysvaltalainen punk-yhtye. Yhtyeellä on sopimus Kung Fu Recordsin kanssa, joka on yhtyeen jäsenten Joe Escalanten ja Warren Fitzgeraldin perustama ja omistama levy-yhtiö. The Vandals on kiertänyt maailmaa ahkerasti, erityisesti Pohjois-Amerikassa ja Euroopassa. Yhtye on ollut mukana myös Warped tourilla. The Vandals on viime aikoina kiertänyt Irakissa ja Afganistanissa esiintymässä liittouman joukoille. 
Historia.
Yhtye perustettiin vuonna 1980 Kalifornian Huntington Beachilla. Perustajajäseniin kuuluivat laulaja Steven Ronald "Stevo" Jensen, kitaristi Jan Nils Ackermann, basisti Steve Pfauter ja rumpali Joe Escalante. Alkuvuosina kokoonpano muuttui alituisesti. Dave Quackenbush korvasi Stevon laulajana vuonna 1984. Ackermann jätti yhtyeen vuonna 1989 ja kitaristiksi hänen paikalleen tuli Warren Fitzgerald. Vuonna 1990 Escalante vaihtoi rummut bassoon ja rumpaliksi valittiin Josh Freese. Kokoonpano Quackenbush, Fitzgerald, Escalante, Freese on pysynyt samana vuodesta 1990. Freesen työskennellessä studiorumpalina muiden yhtyeiden kanssa joutuu The Vandals usein käyttämään sijaisrumpaleita keikoillaan.
Kokoonpano.
Entiset jäsenet
Diskografia.
Albumit
EP:t ja LP:t
Videot ja DVD:t
Tervalampi (Karahka)

Tervalampi on virkistyskalastuskäyttöön otettu lampi Seluskanjärven kylän eteläpuolella Ylikiimingin kaupunginosassa Oulussa Pohjois-Pohjanmaalla. Järvi sijaitsee noin yhdeksän kilometrin päässä Ylikiimingin taajamasta etelään lähellä Muhoksen kunnanrajaa, Ison Seluskanjärven pohjoispuolella. Lammelle on opastus seututieltä 834.
Tervalampeen istutetaan säännöllisesti kirjolohta, puronieriää ja taimenta, luontaisia saaliskaloja ovat ahven ja hauki. Lammella kalastukseen vaaditaan kalastuslupa. Sallittuja menetelmiä ovat perho- ja heittokalastus. Lammen ympärillä on useita heittolaitureita ja perkauspaikkoja, lisäksi alue on valaistu ja sitä kiertävät pitkospuut. Alueella on myös jätehuolto ja wc-tilat, lisäksi lammen ympäristössä on kotia ja tulentekopaikkoja. Veneen käyttö on kielletty.
Brave (Jennifer Lopezin albumi)

Brave on Jennifer Lopezin seitsemäs studioalbumi, joka julkaistiin 9. lokakuuta 2007. Albumi nousi Yhdysvalloissa Billboard 200 -listan sijalle 12.
Kappaleista ”Do It Well” ja ”Hold It, Don’t Drop It” kuvattiin musiikkivideot.
Petter Thoresen

Petter Thoresen (s. 10. maaliskuuta 1966) on norjalainen suunnistaja.
Petter Thoresen voitti suunnistuksen henkilökohtaisen maailmanmestaruuden Skövdessä 1989, West Pointissa 1993 ja Grimstadissa 1997. Ensimmäisellä kerralla kisaohjelmaan kuului vain yksi henkilökohtainen laji, toisen mestaruutensa Thoresen voitti lyhyellä matkalla, ja kolmas mestaruus tuli normaalimatkalta. Viestin maailmanmestaruuden Thoresen voitti 1989 ja 1999.
Maailmancupin kokonaiskilpailun Petter Thoresen voitti 1994. Hän on voittanut myös useita kertoja Tiomila-viestin ja Jukolan viestin.
Chicago Wolves

Chicago Wolves on AHL-liigassa pelaava yhdysvaltalainen jääkiekkoseura, joka pelaa kotiottelunsa Allstate Arenalla Illinois'n osavaltion Rosemontissa. Se on kuulunut vuodesta 2011 alkaen AHL:n läntisen konferenssin keskilännen divisioonaan, mitä ennen se kuului kyseisen konferenssin läntiseen divisioonaan. 
Historia.
Chicago Wolves aloitti ensimmäisen kautensa vuonna 1994. Ensimmäiset seitsemän kauttaan se pelasi IHL-liigassa, joka lopetti toimintansa vuonna 2001. Wolves siirtyi samana vuonna viiden muun IHL-seuran tavoin AHL-liigaan. AHL:ään siirtymisensä jälkeen se oli kauteen 2010–2011 asti NHL-seura Atlanta Thrashersin farmijoukkue, minkä jälkeen se on kaudesta 2011–2012 alkaen ollut Vancouver Canucksin farmijoukkue. 
IHL:ssä pelatessaan Wolves voitti liigan mestaruuden Turner Cupin kaksi kertaa. Vuoden 1998 loppuottelusarjassa se kaatoi Detroit Vipersin voitoin 4–3 ja vuoden 2000 loppuottelusarjassa Grand Rapids Griffinsin voitoin 4–2. Wolves pelasi Turner Cupin voitosta myös vuonna 2001, jolloin Orlando Solar Bears oli parempi voitoin 4–1. AHL:n mestaruuden seura on voittanut kahdesti. 2001–2002, ensimmäisellä AHL-kaudellaan, se kohtasi loppuotteluissa Bridgeport Sound Tigersin ja voitti Calder Cupin otteluvoitoin 4–1. Kauden 2007–2008 AHL-loppuotteluissa Wolves voitti Wilkes-Barre/Scranton Penguinsin voitoin 4–2. Se pelasi Calder Cupin voitosta myös vuonna 2005, mutta tuolloin Philadelphia Phantoms vei mestaruuden suoraan neljässä ottelussa. Yhteensä Wolves on edennyt AHL:n pudotuspeleihin vuoteen 2012 mennessä kahdeksana kautena yhdestätoista. AHL:n runkosarjassa se on menestynyt parhaiten kaudella 2007–2008, jolla sijoittui divisioonansa kärkeen kerättyään 80:ssä ottelussa 111 pistettä (53 voittoa, 22 tappiota varsinaisella peliajalla, kaksi tappiota jatkoajalla ja kolme tappiota rangaistuslaukauskilpailussa). 
Steve Maltais pitää hallussaan useita Wolvesin seuraennätyksiä, kun vuodet IHL:ssä ja AHL:ssä lasketaan yhteen. Yksitoista kautta (1994–2005) seurassa pelannut laitahyökkääjä on edustanut sitä useammassa ottelussa kuin kukaan muu ja kerännyt sen riveissä eniten maaleja, syöttöpisteitä, pisteitä ja jäähyminuutteja. Chicago Wolves jäädytti hänen pelinumeronsa 11 vuonna 2006. Seura on jäädyttänyt myös pitkäaikaisen maalivahtinsa (1994–2001) Wendell Youngin pelinumeron, numeron yksi, mikä tapahtui vuonna 2001.
Chicago Wolvesin päävalmentajana toimii Scott Arniel, joka nimitettiin tehtävään kesäkuussa 2012. Häntä ennen tehtävässä ovat toimineet Gene Ubriaco, Grant Mulvey, Alpo Suhonen, John Anderson, Don Granato, Don Lever ja Craig MacTavish. Heistä pisimpään seuraa on valmentanut Anderson, vuodesta 1997 alkaen vuoteen 2008 saakka, jolloin hän siirtyi NHL:ään Atlanta Thrashersin päävalmentajaksi. Seuran general managerina on toiminut vuodesta 2009 Wendell Young. 
Joukkue kaudella 2025–2026.
Valmennus &amp; Joukkueenjohto.
"Lähde: EliteProspects"
Juho Koskimaa

Juho Koskimaa (vuoteen 1918 Dahlström), (13. toukokuuta 1891 Oulu – 13. heinäkuuta 1926 Ähtäri) oli suomalainen kirjailija ja sanomalehtimies.
Henkilöhistoria.
Koskimaa syntyi Oulussa, hänen vanhempansa olivat ylijunailija John Alexander Dahlström ja Edla Margareta Hiukka. Koskimaan puoliso vuodesta 1916 oli Fanny Maria Ojanperä. Koskimaa kävi kahdeksan luokkaa oppikoulua, josta Oulun klassillisessa lyseossa vuodet 1904 – 1909, ja joitain luokkia myös muissa oppikouluissa Oulun lähettyvillä. Ylioppilastutkintoa hän ei kuitenkaan koskaan suorittanut.
Koskimaan kirjoittajan ura alkoi avustajana Helsingin Sanomissa ja jatkui sanomalehdissä ympäri Suomea. Hän toimi eri tehtävissä ainakin sanomalehdissä Uusi Aura, Liitto ja Karjala.
Koskimaa hukkui 35-vuotiaana heinäkuussa 1926. Hän oli saanut juuri valmiiksi teoksensa "Uskollinen vähässä" ja sen jatkona romaanin "Signe Björnseth".
Kirjallinen tuotanto.
Vuodesta 1919 lähtien Koskimaa toimi vapaana kirjailijana, joka kirjoitti sekä romaaneja että novelleja, samoin kuin kirjallisuusarvosteluja. Hän oli omana aikanaan varsin arvostettu kirjailija, 1921 hänelle myönnettiin Valtion kirjallisuuspalkinto. Osa Koskimaan tuotantoa käännettiin ruotsiksi.
Charlestown (Rhode Island)

Charlestown on kunta ("town") Washingtonin piirikunnassa, Rhode Islandin osavaltiossa Yhdysvalloissa. Vuoden 2000 väestölaskennassa kunman asukasluku oli 7 859. Sen pinta-ala on 153,6 neliökilometriä, josta 58,1 neliökilometriä (37,68 %) on vettä. Charlestown on nimetty Englannin kuninkaan Kaarle II:n mukaan ja perustettu vuonna 1738.
Coventry (Rhode Island)

Coventry on kunta ("town") Kentin piirikunnassa, Rhode Islandin osavaltiossa Yhdysvalloissa. Vuoden 2010 väestölaskennassa kunnan asukasluku oli 35 014. Sen pinta-ala on 161,4 neliökilometriä, josta vesialaa on 7,3 neliökilometriä. Kunta perustettiin vuonna 1741 ja se on nimetty englantilaisen Coventryn kaupungin mukaan.
Merle

Merle on useilla koiraroduilla esiintyvä marmorimainen väritys. Merletekijä vaikuttaa läiskittäin vaalentavasti koiran eumelaniinipigmenttiin eli mustaan, maksanruskeaan, siniseen ja liilaan väriin. Feomelaniiniin (punaiset merkit, keltainen väri) merle ei vaikuta ja kokonaan keltaisessa tai punaisessa koirassa merletekijä voi jäädä täysin näkymättömäksi.
Merlen ulkoasu vaihtelee tummavoittoisesta vaaleavoittoiseen ja joskus melkein näkymättömään: esimerkiksi mustalta vaikuttavalla koiralla voi olla vain pieni harmaa merkki huomaamattomassa paikassa. Mustapohjainen merle eli "blue merle" on mustan ja siniharmaan kirjava, maksapohjainen eli "red merle" ruskean ja punaharmaan kirjava, sinipohjaisella eli "slate merlellä" on tummempaa ja vaaleampaa siniharmaata ja liilapohjaisella (ei vakiintunutta nimeä) vaaleaa punaharmaata, josta kuvio vaivoin erottuu lyhytkarvaisillakin koirilla.
Esiintyminen.
Merlekuviota esiintyy muiden muassa welsh corgi cardiganilla, mäyräkoiraroduilla (nimellä "dapple"), pyreneittenpaimenkoiralla, catahoulanleopardikoiralla, amerikanpitbullterrierillä, shetlanninlammaskoiralla, australianpaimenkoiralla, chihuahualla, kääpiövillakoiralla sekä beaucenpaimenkoiralla (nimellä "harlequin") ja epätoivottuna värityksenä tanskandoggilla. Merletekijä on kuitenkin välttämätön toivotun harlekiinikuvion synnylle.
Periytyminen ja sairaudet.
Merle-mutaatio on dominoiva ja aiheuttaa homotsygoottina eriasteisia kehitysvaurioita. Tämän vuoksi useimmissa koiraroduissa, joissa merle-väriä esiintyy, on kiellettyä parittaa kaksi merle-koiraa keskenään. Merletekijä on paikannettu koiran SILV- eli PMEL17-geeniin ja sille on myös kehitetty DNA-testi, joka tosin on patentoitu ja voi olla vaikeasti saatavilla.
Homotsygootit merlet ovat tyypillisesti valkovoittoisia ja niillä esiintyy vakavia kuulovaurioita sekä eriasteisia silmien kehityshäiriöitä ja niistä johtuvaa osittaista tai täydellistä sokeutta. Kuulovaurioiden oletetaan johtuvan ainakin osittain siitä, että merle-mutaatio poistaa pigmenttiä sisäkorvan aistinsoluista.
Homotsygoottisen merletekijän letaaliudesta johtuen merlekoirien kasvatus on vaikeaa. Jotkut kasvattajat yhdistävät kaksi merleä joko tuottaakseen tieten tahtoen homotsygootteja merlejä saadakseen niistä takuulla täysmerlejä pentueita, tai johtuen harhaluulosta, että tällainen yhdistelmä tuottaisi enemmän merlepentuja. Todellisuudessa merle x merle -yhdistelmä kuitenkin tuottaa yhtä paljon merlepentuja kuin merle x ei-merle -yhdistelmä: ensimmäisen yhdistelmän pentueesta on todennäköisesti 50 prosenttia merlejä, 25 prosenttia homotsygootteja merlejä ja 25 prosenttia ei-merlejä, jälkimmäisen yhdistelmän pentueesta 50 prosenttia merlejä ja 50 prosenttia ei-merlejä.
Yhdistyneen kuningaskunnan koiranjalostusliitto Kennel Club ei ole 1. tammikuuta 2013 alkaen eläinsuojelullisista syistä johtuen enää rekisteröinyt pentueita, joiden molemmat vanhemmat ovat merlevärisiä.
Pieni euroiskelmäsarja

Pieni euroiskelmäsarja on Juice Leskisen vuonna 1998 julkaistu CD-EP. Levyllä on vain kolme kappaletta, jotka olivat "Meisseli", "Mun tuttava Jutta" sekä "Walkman ...kaik män..."
Levyllä soittaneet henkilöt.
Sama kokoonpano äänitti myös kappaleen Suoraan Helsingistä Helsinki-aiheisten kappaleiden kokoelmalle. Lisäksi yhtye julkaisi seuraavana vuonna (1999) singlet Uupuneet/Vahdinvaihto sekä Rampojen valssi/Latotanssit.
Bjørnar Valstad

Bjørnar Valstad (s. 27. huhtikuuta 1967) on norjalainen suunnistaja.
Bjørnar Valstad on voittanut suunnistuksen MM-kisoissa kymmenen mitalia. Henkilökohtaisen maailmanmestaruuden Valstad voitti normaalimatkalla 1999 ja 37-vuotiaana pitkällä matkalla 2004.
Maailmancupin kokonaiskilpailun Valstad voitti 2002. Jukolan viestin hän voitti kolmasti, niistä kaksi kertaa ankkuriosuuden suunnistajana. Tiomila-viestin hän voitti kahdesti.
Valstadin vaimo Hanne Staff on suunnistuksen moninkertainen maailmanmestari.
Darío Castrillón Hoyos

Darío Castrillón Hoyos (4. heinäkuuta 1929 Medellín – 18. toukokuuta 2018 Rooma) oli kolumbialainen roomalaiskatolinen arkkipiispa ja kardinaali. Hänet vihki papiksi Santa Rosa de Ososin hiippakuntaan Alfonso Carinci 26. lokakuuta 1952. Hänet nimitettiin 2. kesäkuuta 1971 Pereiran hiippakunnan koadjuuttoripiispaksi ja Villa Regiksen titulaaripiispaksi. Piispaksi vihkiminen seurasi 18. heinäkuuta. Pääkonsekraattorina toimi Angelo Palmas, jota avustivat Aníbal Muñoz Duque ja Baltasar Álvarez Restrepo.
1. heinäkuuta 1976 Castrillón Hoyosista tuli Pereiran piispa, ja 16. joulukuuta 1992 hän sai nimityksen Bucaramangan arkkipiispaksi. Hän erosi tehtävästä 15. kesäkuuta 1996 ja sai samalla nimityksen Papiston kongregaation pro-prefektiksi, jona hän toimi lokakuuhun 2006 saakka. Kardinaaliksi hänet ylennettiin 21. helmikuuta 1998, jolloin hänet nimitettiin Santissimo Nome di Maria al Foro Traianon kardinaalidiakoniksi. 23. helmikuuta hänet nimitettiin Papiston kongregaation prefektiksi ja asetettiin kardinaalidiakoniksi. 14. huhtikuuta 2000 hän sai nimityksen paavillisen Ecclesia Dei -toimikunnan puheenjohtajaksi, jonka tehtävistä hän vetäytyi 8. heinäkuuta 2009.
Castrillón Hoyos osallistui vuoden 2005 konklaaviin. 1. maaliskuuta 2008 hänet nimitettiin Santissimo Nome di Maria al Foro Traianon kardinaalipapiksi. Tätä ennen hän oli helmikuusta 2007 saakka ollut kardinaaliprotodiakoni.
Kaapista ulos tuleminen

Kaapista ulos tuleminen tarkoittaa sitä, että seksuaali- tai sukupuolivähemmistöön kuuluva henkilö kertoo seksuaalisesta suuntautumisestaan tai sukupuoli-identiteetistään jollekulle henkilölle tai julkisesti. 
Kaappi on metafora tilalle, jossa henkilö elää piilossa seksuaalisuutensa tai sukupuolensa kanssa. Kaapista ulos tulo on psykologisesti vapauttava kokemus, joka edesauttaa henkistä hyvinvointia sekä itsensä toteuttamista. Seksuaali- tai/ja sukupuolivähemmistöön avoimesti kuulumisen vastakohdaksi kutsutaan kaapissa olemista.
Vuonna 2015 aloitettiin Sinuiksi-hanke, jonka tarkoituksena oli helpottaa kaapista ulos tulemista etenkin nuorten keskuudessa.
Joacim Cans

Joacim Cans (s. 19. helmikuuta 1970 Mora, Ruotsi) on ruotsalainen laulaja power metal -yhtye HammerFallissa. Lisäksi hänellä on oma sooloprojekti Cans. Hän on laulanut myös yhtyeissä Warlord ja Highlander (nykyinen Lost Horizon).
Kokoonpano.
Sooloprojekti Cansin jäsenet:
Lailaps

Lailaps ( 'myrskytuuli') oli kreikkalaisessa mytologiassa maaginen koira, joka aina sai saaliinsa kiinni. Koiran alkuperästä on olemassa useita eri tarinoita, joskin ne kaikki ovat yhtä mieltä siitä, että lopulta Lailaps päätyi Prokriille. 
Alkuperä.
Artemis.
Hyginus kertoo, kuinka Kefaloksen saatua vaimonsa Prokriin kiinni siitä, että tämä antautuisi tuntemattomalle miehelle, tämä pakeni Kreetalle. Siellä Artemiin tuli Prokrista sääli, ja hän lahjoitti Prokriille sekä Lailapsin että keihään, joka ei koskaan osu harhaan. Lopulta koira siirtyy Kefaloksen omistukseen Prokriin vuorostaan naamioiduttua ja vieteltyään puolisonsa tuntemattomana sänkyyn vastalahjaksi keihäästä ja koirasta. Ovidiuksen versiossakin Prokris pakenee, mutta hänen paluunsa tapahtuu siksi, että suuressa kaipuussaan Kefalos tunnusti virheensä, pyysi anteeksi ja anoi vaimoaan palaamaan. Prokriin palattua he elivät taas onnellisesti yhdessä, ja Prokris antaa pakomatkansa aikana Artemiilta saamansa keihään ja koiran miehelleen.
Minos.
Kolmas versio, josta on viitteitä sekä Apollodoroksen, Hyginuksen ja Antoninus Liberaliksen teoksissa, kertoo Prokriin saaneen koiran kuningas Minokselta kiitokseksi hänen parantamisestaan. Zeus oli alun perin antanut sen Europelle vahtikoiraksi.
Kuolema.
Prokriin kuoltua Kefalos toi Amfitryonin pyynnöstä koiran metsästämään Teumessoksen kettua, villipetoa, joka puolestaan oli lumottu olemaan jäämättä koskaan kiinni. Zeus pohti syntynyttä paradoksia ja päätyi muuttamaan molemmat kiveksi.
Hyginus mainitsee Ison koiran tähdistön olleen mahdollisesti Lailapsin, joka on korotettu taivaalle. Hän tosin jatkaa, että asiasta on myös kaksi eriävää koulukuntaa: toisen mielestä kyseessä on Orionin ja toisen Ikaroksen koira.
Perun maanjäristys 2007

Perun maanjäristys 2007 oli tuhoisa maanjäristys, joka tapahtui Perussa 15. elokuuta 2007 kello 23:40:58 UTC (18:40:58 paikallista aikaa) ja kesti noin kaksi minuuttia. Järistyksen voimakkuus oli 8,0 Richterin asteikolla (momenttimagnitudi 8,0). Järistyksen hyposentrumi, eli kohta litosfäärilaatassa, jossa järistys sai alkunsa, sijaitsi 150 kilometriä Limasta kaakkoon 30,2 kilometrin syvyydessä.
Seuraukset.
Kaupungeista pahiten kärsivät Pisco, Ica ja Chincha Alta Ican alueella sekä San Vicente de Cañete Liman alueella, mutta maanjäristys havaittiin myös muissa kaupungeissa, kuten Pucallpassa, Iquitosissa, Contamanassa, Trujillossa, Cajamarcassa sekä pääkaupungissa Limassa, jossa järistys rikkoi ikkunoita.
Ainakin 447 ihmistä kuoli ja 1 003 loukkaantui.
Seuraavana päivänä sattui yli 300 jälkijäristystä. Neljä niistä oli voimakkuudeltaan yli 4,0 Richterin asteikolla. Voimakkain jälkijäristys oli Perun geofysiikan laitoksen mukaan voimakkuudeltaan 5,5 Richterin asteikolla, ja se kesti 10 sekuntia.
Limassa on ollut elokuun 2007 jälkeenkin useita jälkijäristyksiä. 6. joulukuuta 2007 illalla oli järistys, jonka voimakkuus oli 6 Richterin asteikolla. Järistys tuntui lattioissa ja ikkunat helisivät.
Amyloidoosi

Amyloidoosi on yleisnimitys eri syistä johtuvalle elimistön tilalle, jossa elimistöön kertyy liukenemattomaan muotoon muuntunutta proteiinia, amyloidia. Amyloidi-proteiineja on useita eri tyyppejä, joiden mukaan myös eri amyloidoosisairaudet on nimetty. Amyloidin kertyminen voi johtua joko kyseisten väärin laskostuneiden proteiinien liiallisesta tuotannosta, mutaatiosta proteiinia tuottavassa geenissä, mikä johtaa proteiinien virheelliseen laskostumiseen ja kertymiseen, tai virheellisestä tai epätäydellisestä solun ulkopuolisten proteiinien proteolyyttisestä hajottamisesta. Amyloidoosi voi olla joko systeeminen tai jollekin elimelle ominainen. Syyt proteiinien kertymiselle vaihtelevat, samoin oireet. Amyloidoosi luetaan harvinaissairauksiin.
Luokittelu.
Amyloidoosit on nimetty sairaudessa kudoksiin ja elimiin kertyvän proteiinin mukaan. Tavallisimmat amyloidoosit ovat AL-, AA- ja ATTR-amyloidoosi. 
Lisäksi amyloidoosit voidaan luokitella primaareiksi ja sekundääreiksi amyloidooseiksi.
Amyloidoosit voidaan luokitella myös systeemisiin ja paikallisiin amyloidooseihin.
Oireet ja löydökset.
Eri sairauksien ja potilaiden oireiden luonne riippuu siitä, mihin kudoksiin ja mitä amyloidiproteiinia kertyy.  Sydän ja munuaiset ovat tyypillisiä kohdekudoksia. Munuaisissa amyloidin kertyminen voi aiheuttaa nefroottisen syndrooman. Sydämessä amyloidin kertyminen voi aiheuttaa sekä systolista että diastolista sydämen vajaatoimintaa. Myös sensoriset- ja autonomisen hermoston neuropatiat ovat mahdollisia. Muissa kudoksissa amyloidin kertyminen voi aiheuttaa niiden suurentumista, esimerkiksi suurentuneen kielen.
Diagnoosi.
Amyloidoosi-diagnoosi tehdään yleensä kudoksesta otettua koepalaa tutkimalla. Kudosnäytteitä värjätään eri värjäysmenetelmillä, joista hyödyllisin tähän tarkoitukseen on kongopunavärjäys. Koepala voidaan ottaa mistä tahansa elimestä, johon amyloidoosia on kertynyt, mutta systeemisissä amyloidooseissa näyte voidaan ottaa myös mahan rasvakudoksesta näytteenoton helppouden vuoksi.
Perinnölliset amyloidoosit voidaan todeta jo ennen oireiden ilmenemistä geenitestillä.
Hoito.
Hoito riippuu amyloidoosityypistä. AL-amyloidoosin hoidossa pyritään hillitsemään plasmasolujen lisääntymistä ja näin vähentämään kevytketjuproteeiinien tuotantoa. Hoitona käytetään solunsalpaajahoitoa ja mahdollisesti kantasolusiirtoa. AA-amyloidoosin hoidossa on tärkeää saadaan amyloidoosin taustalla oleva tulehdusreaktio hallintaan, jolloin amyloidoosin eteneminen voi pysähtyä. TTR-amyloidoosissa maksansiirto on parantava hoitomuoto, sillä transtyretiini-proteiinia valmistetaan maksassa.
Itävallan Grand Prix 2003

Itävallan Grand Prix 2003 oli Formula 1 -sarjan osakilpailu, joka ajettiin 18. toukokuuta 2003 A1-Ringilla Itävallassa. Kilpailun voitti Michael Schumacher, jolle voitto oli kauden kolmas. Kimi Räikkönen oli jälleen toinen ja Rubens Barrichello kolmas.
Kilpailu oli pitkään viimeisin Itävallassa kilpailtu F1-kilpailu, kunnes vuonna 2014 radalla kilpailtiin jälleen Formula 1 -luokassa.
Saksan valtakunnan siviilihallinto toisen maailmansodan aikana

Saksan valtakunnan siviilihallinto toisen maailmansodan aikana ja myös sitä ennen 1934 tehdyn valtiosääntöuudistuksen perusteella pohjautui valtakunnanpiireihin (saksaksi "Reichsgau" erotukseksi Saksan kansallissosialistisen työväenpuolueen piireistä, saksaksi "Gau").
Itävalta liitettiin Saksaan vuonna 1938. Siitä ei tullut autonomista valtiollista muodostelmaa, vaan se liitettiin alueittain suoraan Saksan valtakuntaan.
Tšekkoslovakian tultua purkautuneeksi se jakautui kolmeen osaan: Sudeettien valtakunnanpiiriin, joka saksankielisenä ja saksalaismielisenä alueensa liitettiin Saksan valtakuntaan. Slovakia julistautui itsenäiseksi ja jäljelle jääneistä entisen Tšekkoslovakian alueista muodostettiin Böömin ja Määrin protektoraatti.
Tämän jälkeen valtakunnanpiirit olivat: 
Puola 1939.
Saksan valloitettua Puolan osa Puolan saksalaisalueista ja Danzigin vapaakaupunki liitettiin kolmeen valtakunnanpiiriin. Osan vei 17. syyskuuta 1939 aloittamallaan valtauksella Neuvostoliitto, joka sulautti osat ilman kansallista autonomista muodostelmaa Ukrainan sosialistiseen neuvostotasavaltaan. Lopuista Puolan alueista muodostettiin Puolan kenraalikuvernementti.
Hanne Staff

Hanne Staff (s. 3. helmikuuta 1972 Nittedal) on norjalainen suunnistaja.
Hanne Staff on voittanut suunnistuksen MM-kisoissa 12 mitalia. Ensimmäisen henkilökohtaisen maailmanmestaruutensa Staff voitti normaalimatkalla Grimstadissa 1997. Samoissa kisoissa hän sai lyhyellä matkalla pronssia. Kilpailun kuuluttaja informoi loppuviitoituksella olevaa Staffia mitalisuoritukseen vaadittavan ajan kulumisesta, minkä katsottiin auttaneen norjalaista sveitsiläisen Marie-Luce Romanensin pudottamisessa neljänneksi. Kuuluttajan puolueellisuuden vuoksi myös Romanensille annettiin pronssimitali.
Keskimatkan maailmanmestaruuden Staff voitti Tampereella 2001 ja Västeråsissa 2004 sekä viestin maailmanmestaruuden Invernessissa 1999.
Ensimmäisissä MM-kisoissaan West Pointissa 1993 Staff sai alun perin viestissä hopeaa, mutta Torunn Fosslin kärähdettyä doping-testissä Norjan joukkue hylättiin.
36 vuoden tauon jälkeen vuonna 2000 jatketuissa EM-kisoissa Staff voitti neljä kulta- ja kaksi hopeamitalia. Maailmancupin kokonaiskilpailun hän voitti 1998 ja 2000 sekä puistosuunnistuksen maailmancupin kokonaiskilpailun 1998 ja 2002. Sekä Venlojen viestin että Tiomila-viestin hän voitti kahdesti Bækkelagets SK -seuran edustajana.
Staffin puoliso Bjørnar Valstad on suunnistuksen moninkertainen maailmanmestari.